L’Ajuntament de Burjassot reparteix mampares de protecció als comerços essencials oberts en el municipi
2025-07-24

Des de la regidoria de Comerç de l’Ajuntament de Burjassot, a través de CEMEF i gràcies al treball incansable de l’Agrupació de Voluntaris de Protecció Civil del municipi, encarregats del repartiment, s’està fent arribar als comerços essencials oberts a Burjassot mampares protectores per als seus aparadors.

Conscient de la importància de la seguretat per a tots els comerciants que tenen els seus negocis oberts per a cobrir les necessitats essencials de les veïnes i els veïns de Burjassot, el Consistori s’ha posat en contacte amb ells per a saber de les seues necessitats i, molts d’ells, han sol·licitat el poder tindre una mampara en els seus aparadors per a elevar la seguretat, tant d’ells com dels seus clients.

Així, s’ha iniciat ja el repartiment en farmàcies, botigues d’alimentació o quioscos, entre altres comerços. D’igual manera, des de l’Ajuntament s’informa els comerços que les necessiten i que no hagen pogut comunicar-lo a CEMEF, que telefonen al 96 316 02 50 i pregunten pels tècnics de Promoció Econòmica. Ells els indicaran quan se’ls farà lliurament d’aqyest material.

“Tenim 81 comerços essencials oberts a Burjassot”, ha assenyalat l’alcalde del municipi, Rafa García, “i volem que, per damunt de tot, puguen desenvolupar la seua feina de manera totalment segura, tant per a ells com per als seus clients. Per aquest motiu, hem cregut essencial ajudar-los des de l’Ajuntament fent-los arribar les mampares”.